Diari Oficial de la Generalitat Valenciana


Sumari del DOGV 9400, del 08-08-2022 (2022/7295)

ACORD de 25 de març de 2022, de les universitats públiques valencianes, pel qual es convoquen els III Premis a la Creació de les Universitats Públiques Valencianes (PRECREA).
------------------------------------------------------------------------------------------------------------------------------------------------------------------------------

### Dades del document

Número de DOGV
:   9400

Data del DOGV
:   08-08-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7295


Data del document
:   25-03-2022

Organisme emissor
:   Universitat de València

Tipus de document
:   Acord

Anàlisi jurídica

 Descriptors 

:   * distinció honorífica

ACORD de 25 de març de 2022, de les universitats públiques valencianes, pel qual es convoquen els III Premis a la Creació de les Universitats Públiques Valencianes (PRECREA). [2022/7295]  
  
  
Les universitats públiques valencianes, atés el que disposa l'article 1.2 de la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, en el sentit que «són funcions de la Universitat al servei de la societat: a) La creació, el desenvolupament, la transmissió i la crítica de la ciència, de la tècnica i de la cultura; b) La preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística; c) La difusió, la valorització i la transferència del coneixement al servei de la cultura, de la qualitat de la vida, i del desenvolupament econòmic; d) La difusió del coneixement i la cultura a través de l'extensió universitària i la formació al llarg de tota la vida», assumeixen aquest mandat i, entre altres iniciatives, convoquen els III Premis a la Creació de les Universitats Públiques Valencianes (PRECREA 2022).  
Aquests premis estan destinats a guardonar la tasca cultural realitzada per persones, col·lectius o institucions en l'àmbit de la Comunitat Valenciana. Hi ha cinc categories diferents:  
Premi Carles Santos d'Arts Escèniques, atorgat per la Universitat de València  
Premi José M. Yturralde de Disseny i Creativitat Tecnològica, atorgat per la Universitat Politècnica de València  
Premi Isabel-Clara Simó de Creació Literària, atorgat per la Universitat d'Alacant  
Premi Matilde Salvador de Música, atorgat per la Universitat Jaume I de Castelló  
Premi Juana Francés d'Arts Plàstiques i Visuals, atorgat per la Universitat Miguel Hernández d'Elx  
  
Bases  
  
1. Els Premis a la Creació de les Universitats Públiques Valencianes s'atorgaran com a reconeixement a la meritòria labor dels guardonats o de les guardonades en cadascuna de les categories descrites, posada de manifest preferentment a través d'una obra o actuació feta pública o representada durant l'any anterior o, en casos excepcionals degudament motivats, també podran atorgar-se com a reconeixement a una trajectòria professional.  
  
2. Els premis s'atorgaran a partir de les activitats de creació cultural realitzades per persones físiques o col·lectius susceptibles de ser considerats com a creadors, qualsevol que en siga la personalitat jurídica.  
  
  
3. Per a la concessió dels premis es tindrà en compte la qualitat de les obres, així com la seua significació quant a l'excel·lència i la innovació de la vida cultural i artística valencianes.  
  
4. Aquests premis tenen caràcter honorífic i, en conseqüència, no tenen dotació econòmica.  
  
5. Cada premi es decidirà per un jurat integrat per un nombre de membres no inferior a tres ni superior a cinc, designats pel rector o rectora de cada universitat que entregue el premi, a proposta de cadascuna de les vicerectores respectives encarregades de l'àrea de Cultura.  
En els jurats hi haurà, almenys, dues persones de reconegut prestigi en les activitats objecte de cada guardó de manera que quede garantida al màxim la idoneïtat, competència i independència dels jurats.  
  
6. En les propostes dels jurats s'haurà de vetlar per mantindre la paritat, i en general, el Codi de bones pràctiques en la cultura valenciana (http://www.ceice.gva.es/es/codi-bones-practiques).  
  
7. La presidència dels jurats serà ocupada per les vicerectores competents en la matèria, que podran delegar en persones que les representen.  
  
8. Les respectives vicerectores designaran com a secretari o secretària de cadascun dels jurats, amb veu però sense vot, un funcionari de la seua universitat.  
  
9. Els membres dels jurats tindran dret a percebre les gratificacions corresponents als seus treballs d'assessorament i, si escau, les despeses de locomoció i allotjament.  
  
10. Les candidatures als III Premis a la Creació de les Universitats Públiques Valencianes (PRECREA 2022) podran ser proposades pels membres del jurat, i també per entitats culturals o professionals relacionades amb les activitats artístiques o culturals objecte de cada premi o per persones guardonades en edicions anteriors, mitjançant propostes raonades adreçades als vicerectorats competents de cada universitat en funció de la categoria del premi.  
  
11. Les candidatures proposades hauran d'acreditar entre els seus mèrits la màxima exemplaritat i demostrar de manera fefaent la seua transcendència.  
  
12. Per a la proposició de candidatures per part d'entitats culturals o professionals relacionades amb les activitats artístiques o culturals objecte de cada premi, s'haurà de remetre l'imprés oficial adjunt emplenat o un escrit que expose clarament els mèrits extraordinaris de la candidatura.  
En qualsevol cas, a la proposta de candidatura es podran adjuntar els documents que es consideren oportuns per a acreditar els mèrits de la candidatura i aportar dades rellevants i informació complementària, així com altres suports i adhesions.  
  
13. En cap cas, la concessió del premi implica cessió o limitació dels drets de propietat intel·lectual del seu autor o autora.  
  
14. La decisió del jurat serà inapel·lable.  
  
Membres del jurat que decidirà el Premi Carles Santos d'Arts Escèniques, atorgat per la Universitat de València:  
Presidenta: Ester Alba Pagán, vicerectora de Cultura de la Universitat de València  
Vocal 1: Abel Guarinos, director general de l'Institut Valencià de Cultura IVC Generalitat Valenciana  
Vocal 2: Maria Teresa Ibáñez, regidora delegada d'Educació i Acció Cultural de l'Ajuntament de València  
Secretària: Laura Monrós, responsable de l'aula d'Arts Escèniques del Vicerectorat de Cultura i Esport  
  
Membres del jurat que decidirà el Premi José M. Yturralde de Disseny i Creativitat Tecnològica, atorgat per la Universitat Politècnica de València:  
Presidenta: Salomé Cuesta Valera, vicerectora d'Art, Ciència, Tecnologia i Societat de la UPV  
Vocal 1: Sonia Martínez, de l'Institut Valencià d'Art Modern (IVAM)  
Vocal 2: José María Yturralde, llicenciat i doctor en Belles Arts  
Secretària: Lola Gil Collado, tècnica de l'Àrea d'Activitats Culturals de la UPV  
  
Membres del jurat que decidirà el Premi Isabel-Clara Simó de Creació Literària, atorgat per la Universitat d'Alacant:  
Presidenta: Catalina Iliescu Gheorghiu, vicerectora de Cultura, Esports i Extensió Universitària  
Vocal 1: Xavier Aliaga Villora, periodista i escriptor  
Vocal 2: Enric Balaguer Pascual, professor titular del Departament de Filologia Catalana de la Universitat d'Alacant  
Secretària: Carmen Cobela Puig, directora del Servei de Cultura de la Universitat d'Alacant  
  
Membres del jurat que decidirà el Premi Matilde Salvador de Música, atorgat per la Universitat Jaume I de Castelló:  
Presidenta: Carmen Lázaro Guillamón, vicerectora de Cultura, Llengües i Societat  
Vocal 1: Vicent Campos Campos, director del Conservatori de Música Salvador Seguí de Castelló  
Vocal 2: José Vicente Ramón, gerent de la Fundació Dávalos-Fletcher  
Secretari: Albert López Monfort, coordinador del Servei d'Activitats Socioculturals  
  
Membres del jurat que decidirà el Premi Juana Francés d'Arts Plàstiques i Visuals atorgat per la Universitat Miguel Hernández d'Elx dins de la convocatòria III Premis de Creació de les Universitats Públiques Valencianes:  
Presidenta: Tatiana Sentamans, vicerectora de Cultura de la Universitat Miguel Hernández d'Elx  
Vocal 1: Riansares Lozano de la Pola, historiadora, comissària i crítica d'art, investigadora de la UNAM, Ciutat de Mèxic  
Vocal 2: Ángela García Codoñer, guardonada amb el Premi Juana Francés en la II edició dels Premis de Creació de les Universitats Públiques Valencianes  
Secretària: Ilda Caeiro Arias, tècnica de cultura de la Universitat Miguel Hernández  
  
La data de presentació de candidatures serà des de l'endemà de la publicació de la present convocatòria en el DOGV fins al 30 de setembre de 2022.  
  
València, 27 de juliol de 2022.- La vicerectora de Cultura de la Universitat de València: Ester Alba Pagán. La vicerectora d'Art, Ciència, Tecnologia, i Societat de la Universitat Politècnica de València: Salomé Cuesta Valera. La vicerectora de Cultura, Esports i Extensió Universitària de la Universitat d'Alacant: Catalina Iliescu Gheorghiu. La vicerectora de Cultura, Llengües i Societat de la Universitat Jaume I: Carmen Lázaro Guillamón. La vicerectora de Cultura de la Universitat Miguel Hernández d'Elx: Tatiana Sentamans Gómez.  
  
  
  
FORMULARI DE SOL·LICITUD PER A OPTAR ALS PREMIS PRECREA  
  
CATEGORIA TRIADA  
  
Premi PRECREA (1) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
  
(1) Carles Santos d'Arts Escèniques (UV); José M. Yturralde de Disseny i Creativitat (UPV); Isabel-Clara Simó de Creació Literària (UA); Matilde Salvador de Música (UJI), Juana Francés d'Arts Plàstiques i Visuals (UMH).  
  
  
DADES SOBRE LA PERSONA CANDIDATA AL GUARDÓ:  
  
Nom i cognoms\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Adreça\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ / Codi postal\_\_\_\_\_\_\_  
Localitat\_\_\_\_\_\_\_\_ / Adreça electrònica\_\_\_\_\_\_\_\_/ Telèfon\_\_\_\_\_\_\_\_  
  
CANDIDATURA PROPOSADA PER:  
  
Nom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Càrrec\_\_\_\_\_\_\_\_\_\_\_\_\_\_\_\_\_ / Institució \_\_\_\_\_\_\_\_\_\_\_\_\_\_\_\_\_\_\_\_\_\_\_  
Adreça\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/ Codi postal\_\_\_\_\_\_\_\_  
Localitat\_\_\_\_\_\_\_\_ / Adreça electrònica\_\_\_\_\_\_\_\_/ Telèfon\_\_\_\_\_\_\_\_  
  
Signatura o segell de qui realitza la proposta  
  
MÈRITS QUE S'AL·LEGUEN EN FAVOR DE LA CANDIDATURA:  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
DOCUMENTS AMB QUÈ S'ACOMPANYA LA CANDIDATURA, SI ESCAU  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
ENVIAR A:  
  
Premi Carles Santos d'Arts Escèniques (UV):   
etbirnb.sumuyeh@uu.oh  
  
Premi José M. Yturralde de Disseny i Creativitat (UPV):   
tslq@lxv.xw  
  
Premi Isabel-Clara Simó de Creació Literària (UA):   
cu.kycdiwu@zj.ro  
  
Premi Matilde Salvador de Música (UJI):   
dito@fkh.yj  
  
Premi Juana Francés d'Arts Plàstiques i Visuals (UMH):   
fyi.myqgpjg@qbe.ra